Rout Lëns
D'Rout Lëns ass en urbanistesche Projet zu Esch-Uelzecht, op der Grenz mat Frankräich.

Op engem Deel vun der Industriebrooch vun der fréierer Brasseurs Schmelz, spéider Arbed Terres-Rouges, der sougenannter Lentille Terres-Rouges (dohier den Numm) déi 1977 zougemaach gouf, solle vun 2020 bis 2035, op 11 Hektar, Appartementer an Haiser mat am Ganze 1.420 Wunnenge fir 3.000 bis 3.500 Awunner, sou wéi ë. a. och eng Primärschoul, gréisstendeels vu privater Hand, gebaut ginn.

Fënnef fréier Gebaier vun der Arbed - d'Gebléishal, d'Turbinnenhal, e Lagergebai TT genannt, Atelieren aus der Handwierkergaass a metalle Béi vun de sougenannte Keeseminne - ginn erhalen. Déi 5 Gebaier goufen den 23. Juli 2021 als national Monumenter klasséiert. Déi aner ronn 10 Strukture goufen tëscht Februar 2020 an Enn 2020 vun Asbest befreit an ofgerappt. 150.000 Meterkibb Buedem goufen ewechgeholl.

De Masterplang, deen de 14. November 2020 virgestallt gouf, gesäit vir, 2 Wunntierm vu 60 Meter (19 Stäck) Héicht ze bauen, sou wéi eng Rëtsch méi niddreg Wunnhaiser fir am Ganze ronn 3000 Leit. Och Proximitéitsgeschäfter, eng Sportshal, Studentewunnengen an e Seniorenheem si virgesinn. D'Zentral Strooss ass d'Allée de la culture industrielle, déi déi erhalen Industriegebaier matenee verbënnt, an déi autofräi ass. An d'TT-Gebai vun 1880 kéint eng Mikrobrauerei kommen, oder och eng Maarthal. 

Den 22. September 2023 gouf de Grondsteen fir déi éischt Haiser geluecht. D'Gemeng Esch-Uelzecht huet 321 Wunnengen opkaaft, fir déi, am Kader vum Pacte Logement 2.0, als bezuelbare Wunnraum kënnen unzebidden.

De Quartier ass vun 3 Säite mam Auto erreechbar, dee soll dann awer an ënnerierdesche Parkingen ofgestallt ginn. D'Zuchlinn Esch-Däitsch-Oth, déi laanscht d'Areal féiert, soll zougemaach a mat engem Bus à haut niveau de service (BHNS) ersat ginn, deen, iwwer d'Escher Gare, an den neie Quartier Alzette fuere soll, wou en Unschloss un de séieren Tram an d'Stad kréie soll. De Quartier kritt och Uschloss un déi National Vëlospist 8.

Literatur
 Josée Hansen: "Friche expérimentale." in: d'Lëtzebuerger Land, 28.06.2019 (och op land.lu).
 Nicolas Anen: "Esch: Auf der Lentille wird Platz für ein neues Viertel geschaffen." wort.lu, 12. September 2020.

Um Spaweck
 Websäit routlens.lu

Esch-Uelzecht
Urbanistesch Projeten zu Lëtzebuerg
Grenz (Esch-Uelzecht)